Vermiste Switserse man se liggaam gevind | Maroela Media
Vermiste Switserse man se liggaam gevind
Nick Wiesmann. Foto: Facebook
Die liggaam van Nick Wiesmann, 'n Switserse burger wat verlede Saterdagaand in raaiselagtige omstandighede tydens 'n troue in die Laeveld Nasionale Botaniese Tuin in Nelspruit vermis geraak het, is gevind.
Albert Gryvenstein, woordvoerder van Bossies Community Justice wat met die soektog gehelp het, het aan Maroela Media gesê Wiesmann se liggaam is Saterdagmiddag laat, amper presies 'n week nadat hy verdwyn het, in die Krokodilrivier aangrensend tot die botaniese tuin gevind.
Volgens Gryvenstein het hy en die ondersoekbeampte besluit om net 'n laaste keer te probeer kyk of hulle Wiesmann kan opspoor. "Ons het weer in die botaniese tuin gesoek en toe besluit om vinnig met die helikopter te vlieg en te kyk of ons iets sien. Ons het mnr. Wiesmann se liggaam in die rivier op 'n rotsbank gewaar."
'n Nadoodse ondersoek sal gedoen word om die oorsaak van Wiesmann se dood te bepaal.
Wiesmann se liggaam is hier gevind. Foto: Bossies Community Justice/Facebook
Honderde vrywilligers, lede van verskeie veiligheidsmaatskappye en die polisie het die afgelope week na Wiesmann gesoek.
'n Soekgeselskap het kort nadat Wiesmann vermis geraak het na hom begin soek en die soektog het tot Donderdag voortgeduur. Die soektog in die botaniese tuin is hierna afgelas maar die polisie se soektog het voortgegaan.
Maroela Media het vroeër berig Wiesmann en sy vrou, Bettina, het die aand 'n troue in die botaniese tuin bygewoon, toe Wiesmann omstreeks 18:00 gesê het hy gaan gou 'n baadjie in die motor haal. Hy het nie weer teruggekeer nie. Die egpaar se motor het steeds gestaan waar hulle dit vroeër parkeer het, steeds met Wiesmann se baadjie in. Volgens beeldmateriaal van veiligheidskameras op die perseel is Wiesmann nooit by die hek uit waar die gaste ingekom het nie.
Die Wiesmann-egpaar, Switserse burgers, het die afgelope paar jaar in Kaapstad gewoon sedert hulle afgetree het. Hul kinders woon steeds in Switserland.
Mpumalanga Nelspruit Nick Wiesmann
ANC-vroueliga veroordeel geweld teen vroue deur Uber-bestuurders
Lottokaartjie lei glo tot ernstige botsing
Dis jammer hy is nie lewend gevind nie. Maroela, volg asseblief op oor wat die nadoodse ondersoek sê.
hoe op aarde kan mens switserland verlaat en jou hervestig in die land met die hoogste misdaadvlakke ter wêreld?
Mense wat met die omgewing bekend is weet dat die rivier deel uitmaak van die Botaniese tuin en dat een van die uitkyk punte teen 'n helling is reg langs die rivier. So dit kon 'n frats ongeluk gewees het.